ለድርቅ ተጎጂዎች እርዳታ በአግባቡ እየተከፋፋለ መሆኑን ተቃዋሚ ፓርቲዎች ገለፁ
-በድርቅ ምክንያት ለምግብ እጥረት ለተጋለጡ ዜጎች እርዳታ በአግባቡ እየተከፋፈለ መሆኑን ተቃዋሚ የፖለቲካ ፓርቲዎች ተናገሩ፡፡የቅንጅት ለአንድነትና ለዲሞከራሲ ፓርቲ(ቅንጅት፣) አንድነት ለዴሞክራሲና ለፍትህ ፓርቲ(አንድነት) እና የኢትዮጵያ ፍትህና ዴሞክራሲ ኃይሎች ግንባር(ኢፍዴኃግ) ፓርቲዎች ለምግብ እጥረት በተጋለጡ አካባቢዎች የሚሠጠው ድጋፍ የሚበረታታና የሚደገፍ መሆኑን ለዋኢማ ገልፀዋል፡፡ፓርቲዎቹ በሶማሌ፣ድሬዳዋና በሀረርጌ ክልሎች የተለያዩ ቀበሌዎች በመዘዋወር ባደረጉት ጉብኘት ለተረጂዎች ተገቢው እርዳታ በአግባቡ እየተከፋፈለ መሆኑን ለመረዳትና ለመመልከት መቻላቸውን ተናግረዋል፡፡የቅንጅት ለአንድነትና ለዴሞክራሲ ፓርቲ ፕሬዚዳንት አቶ አየለ ጫሚሶ በተዘዋወሩባቸው አካባቢዎች ለምግብ እጥረት ለተጋለጡ ዜጎች የሚደረገው ድጋፍ የሚደነቅ መሆኑን ተናግረዋል፡፡ በተለይም በሶማሌ ክልል ከፍተኛ ችግር የሆነውን የውሃ እጥረት ለማስወገድ በየወረዳዎቹ እስከ አራት የሚደርሱ የውሃ ምንጮች እንዲቆፈሩ ተደርገዋል ብለዋል፡፡መንግስት ተገቢውን እርዳታ እያደረገላቸው መሆኑን ከተረጂዎቹ አንደበት ማረጋገጣቸውን የሚናገሩት ደግሞ የኢፍዴኃግ ጸሐፊ አቶ ግርማይ ሀደራ ናቸው፡፡ መንግስት በችግራቸው ጊዜ ከጎናቸው በመቆም ህይወታቸውን መታደጉን ተረጂዎቹ በመጠቆም አመስግነዋል ይላሉ፡፡ ድርቁን በቀጣይ ለመቋቋም የመስኖ ልማትን የማስፋፋት ጥረት መመልከታቸውንም ገልጸዋል፡፡የአንድነት ለዲሞክራሲና ለፍትህ ፓርቲ ፕሬዚዳንት አቶ ትግስቱ አወሉ በበኩላቸው የጎበኙዋቸው አካባቢዎች በድርቅ የተጎዱ አካባቢዎች ተብለው ከተለዩት በመጀመሪያ ደረጃ የተቀመጡ መሆናቸውን ገልፀዋል፡፡ በተዘዋወሩባቸው አካባቢዎችም እርዳታው ለሰባተኛ ጊዜ በአግባቡ እየተከፋፈለ እንደሆነ ተመልክተዋል፡፡በሶማሌ ክልል ተረጂዎቹን በአንድ ቦታ አሰባስበው ለመርዳት የተሠራው የማሳመን ሥራ ጠቃሚ መሆኑን እንዲሁም አቶ ትዕግስቱ ተናግረዋል ፡፡ ተንቀሳቃሽ የህክምና ቡድን ተቋቁሞ አገልግሎቱ እየተሰጠ ነው፡፡ ለህፃናትና ለእናቶችም አልሚ ምግብ እየተከፋፈለ ነው፡፡ፓርቲዎቹ እንዳሉት ከድርቁ ጋር በተያያዘ በተለያዩ ማህበራዊ ድረ ገፆች የሚለቀቁ መረጃዎችን ተዓማኒነት ለማረጋገጥ በሚያስችል መልኩ በተለያየ መንገድ ለማጣራት ሞክረዋል፡፡የውሃ ችግርን ለመፍታት መንግስት በቦቴ በማመላለስ አቅርቦቱን ለማሳደግ የሚያደርገው ጥረት የሚበረታታ ነው፡፡ ችግሩን ለመፍታት የተፈጠረው አደረጃጀትም የሚደነቅ ሲሆን በየጊዜውም ግምገማ ይደረጋል፡፡ ለሥራው የተሠጠው ትኩረትና የአመራሩ ቁርጠኝነትም የሚደነቅ ነው፡፡ የሞተ ሰው አለመኖሩንም አረጋግጠዋል፡፡